पहली बार विश्व कप का फाइनल खेलने का ख्वाब सजाए बैठी रॉबर्टो मार्टिनेज की बेल्जियम टीम को 2018 विश्व कप के सेमीफाइनल से रुखसत होना पड़ा। सेंट पीटर्सबर्ग में खेले गए फीफा विश्व कप के पहले सेमीफाइनल में सैमुअल उमतिति के गोल की बदौलत पूर्व चैंपियन फ्रांस ने बेल्जियम को 1-0 से हराकर फाइनल में प्रवेश किया। शुरुआत से लेकर अंत तक गेंद फ्रांस के हाफ में घूमती रही लेकिन मौके का फायदा उठाते हुए दिदिएर डेसचैंप्स की टीम ने बेल्जियम को मात दी।